A Nemzeti Közművekhez tartozó DÉMÁSZ együttműködési megállapodást írt alá az Óbudai Egyetemmel
Utolsó módosítás: 2017.06.26
„A felsőoktatási intézmény és a Nemzeti Közművek részeként működő hálózati elosztó partnersége a duális felsőoktatásban közös érdek, amellyel a szakmai utánpótlás biztosítása érdekében a villamosmérnökök magas színvonalú és iparág-centrikus képzésében is részt vállal a Társaság.” – mondta Kóbor György a Nemzeti Közművek elnök-vezérigazgatója, a DÉMÁSZ vezérigazgatója.
Az együttműködés értelmében az egyetem villamosmérnök alap- és mesterképzési szakán tanuló hallgatók a DÉMÁSZ Hálózati Elosztó Kft.-nél mint külső gyakorlóhelyen tölthetik el szakmai gyakorlatukat. Ezalatt a diákoknak alkalmuk lesz arra, hogy a szakképzettségüknek megfelelő munkahelyen és munkakörben összekapcsolják az elméleti és gyakorlati tudást. Ezen kívül jártasságot szerezhetnek leendő szakmájuk anyag-, eszköz- és technológia ismeretében is. A nagyvállalati szervezetben eltöltött hetek alkalmat teremtenek az egyetemi hallgatóknak arra is, hogy személyesen megtapasztalják, mit jelent az egyes munkafolyamatokban az együttműködés, a problémamegoldás, a helyzetfelismerés, ami összességében fejleszti az innovációs készségüket is.
A DÉMÁSZ hálózati elosztó társasága nem csupán a gyakorlati idejük alatt segíti a diákokat, a vállalat munkatársai a kiválasztott fiatalokat mentorként is támogatják tanulmányaik és diplomamunkájuk elkészítése során, sikeres diplomázást követően a legjobbaknak pedig munkalehetőséget is kínál a Társaság.
„Az Óbudai Egyetem elkötelezett a gyakorlatorientált oktatás mellett, folyamatosan bővül az együttműködő partnercégek sora, hogy a hallgatóink erős szakmai tapasztalattal és magabiztosan léphessenek a munkaerőpiacra. A duális képzés alapcélja az, hogy a diplomaszerzés pillanatában már több éves munkatapasztalattal rendelkezzenek a végzett egyetemisták” – mondta Prof. Dr. Vajda István, az Óbudai Egyetem Kandó Kálmán Villamosmérnöki Karának dékánja.
A duális képzés az egyetem székesfehérvári Alba Regia Műszaki Karán három éve indult, ez év szeptembertől már mind a hat karon, így a Kandó Kálmán Villamosmérnöki Karon is lehetőség nyílik duális képzési formát választani. Összesen 209 gyakorlati hely áll rendelkezésre a duális képzést választó diákok számára.
A program kezdeti eredményei biztatók, a tapasztalatok ugyanis azt mutatják, hogy ebben a képzéstípusban részt vevő hallgatók átlagosan egy érdemjeggyel jobbat érnek el a hagyományos képzésben tanuló társaiknál, több kreditet vesznek fel és teljesítenek.